Nils Christie
Nils Christie, 24.2.1928-27.5.2015, norsk sociolog og samfundsdebattør, der med sin disputats Unge norske lovovertredere (1960) indledte en karriere som kriminolog og 1966-98 var professor i kriminologi. Nils Christie er læst og kendt over hele Norden for sine visioner for en ny form for skole i Hvis skolen ikke fantes (1971) og en række andre samfundskritiske debatbøger, bl.a. Hvor tett et samfunn (1975) og Kriminalitetskontroll som industri: mot Gulag, vestlig type? (1993, da. Kriminalitetskontrol som industri: på vej mod Gulag, vestlig stil, 1996). I 1977 foreslog Nils Christie oprettelsen af konfliktråd. Nils Christie havde tætte relationer til den danske universitetsverden og blev æresdoktor ved Københavns Universitet i 1996.
I Små ord for store spørsmål (2009, da. Små ord om store spørgsmål, 2012) gør Nils Christie sig til talsmand for, at akademikere i unødig høj grad gør brug af klikesprog, og at dette kan medvirke til at udelukke ikke-akademikere fra den offentlige debat. Dog indrømmer Nils Christie i bogen, at han selv i sine tidligere bøger har benyttet sig af klikesprog, måske i særlig grad i sin disputats fra 1960. På mange måder er bogen et opgør med det såkaldte ekspertvælde.